ROZHODNUTIE KOMISIE
z 21. októbra 2009
o rozšírení použitia riasového oleja z mikrorias Ulkenia sp. ako novej zložky potravín v súlade s nariadením Európskeho parlamentu a Rady (ES) č. 258/97
[oznámené pod číslom K(2009) 7932]
(Iba anglické znenie je autentické)
(2009/777/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 258/97 z 27. januára 1997 o nových potravinách a nových prídavných látkach (1), a najmä na jeho článok 7,
keďže:
(1)
Dňa 4. novembra 2004 spoločnosť Lonza Ltd. (predtým Nutrinova) požiadala príslušné orgány Nemecka o rozšírenie použitia oleja z mikrorias Ulkenia sp. ako novej zložky potravín.
(2)
Príslušný orgán Nemecka na posudzovanie potravín vydal 9. februára 2005 svoju prvotnú hodnotiacu správu. V uvedenej správe daný orgán skonštatoval, že rozšírením použitia oleja z mikrorias Ulkenia sp. by mohlo vzniknúť riziko, že sa neprijateľným spôsobom zvýši príjem DHA (kyseliny dokosahexaenovej).
(3)
Komisia zaslala 21. apríla 2005 prvotnú hodnotiacu správu všetkým členským štátom.
(4)
V rámci 60-dňovej lehoty ustanovenej v článku 6 ods. 4 nariadenia (ES) č. 258/97 boli v súlade s uvedeným ustanovením vznesené odôvodnené námietky proti uvedeniu výrobku na trh.
(5)
Členské štáty vo svojich námietkach vyjadrili obavy zo zvýšenia množstva príjmu omega-3 mastných kyselín a najmä DHA (kyseliny dokosahexaenovej).
(6)
Hlavným zdrojom omega-3 mastných kyselín je však rybí olej. V súčasnosti môžu byť v kategóriách potravín, v prípade ktorých sa žiadalo o pridávanie oleja z mikrorias Ulkenia sp., omega-3 mastné kyseliny získané buď z rybieho oleja alebo prípadne z mikrorias Ulkenia sp.
(7)
Neočakáva sa preto, že by použitie oleja z mikrorias v skupinách potravín uvedených v prílohe viedlo k neprijateľnému ďalšiemu zvýšeniu celkového príjmu omega-3 mastných kyselín.
(8)
Olej z mikrorias Ulkenia sp. spĺňa kritériá stanovené v článku 3 ods. 1 nariadenia (ES) č. 258/97.
(9)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Olej z mikrorias Ulkenia sp., ako je špecifikovaný v prílohe I, sa môže uviesť na trh v Spoločenstve ako nová zložka potravín na použitie a pri dodržaní maximálneho množstva podľa prílohy II.
Článok 2
Označenie „olej z mikrorias Ulkenia sp.“ sa uvedie v zozname zložiek potravín, ktoré ho obsahujú.
Článok 3
Toto rozhodnutie je určené spoločnosti Lonza Ltd., Muenchensteinerstrasse 38, CH-4002 Bazilej.
V Bruseli 21. októbra 2009